ทีมเศรษฐกิจรัฐบาลแข็งแกร่ง ไม่จำเป็นต้องปรับ
มั่นใจเกินร้อยทีมเศรษฐกิจรัฐบาลทุกคนแข็งแกร่ง ไม่จำเป็นต้องปรับ แม้ว่าแก้ปัญหาไม่ทันใจนักลงทุนประชาชนไปบ้าง
2 มี.ค. 2564

นายสันติ พร้อมพัฒน์ รมช.คลัง กล่าวว่า การรปรับคณะรัฐมนตรี (ครม.) ไม่จำเป็นต้องปรับเปลี่ยนทีมเศรษฐกิจ แม้ว่าประชาชนและนักลงทุนจะรู้สึกอึดอัดไม่ทันใจกับการทำงานของทีมเศรษฐกิจ เพราะในภาวะการระบาดของโควิด-19 ทีมเศรษฐกิจรัฐบาลทำงานเต็มที่แล้ว และเศรษฐกิจไทยยังดีกว่าหลายประเทศ รวมถึงการแก้ปัญหาการระบาดของโควิด-19
"นายกรัฐมนตรีนอกจากให้ความสำคัญกับการแก้ปัญหาการระบาดของโควิด-19 แล้ว ยังให้ความสำคัญการแก้ปัญหาเศรษฐกิจของประเทศไปไม่น้อยกว่ากัน นายกรัฐมนตรีเห็นว่าโควิดเป็นต้นเหตุของปัญหาเศรษฐกิจ ทำให้ลดการแพร่ระบาดของโควิดก่อน และตอนนี้วัคซีนโควิด ก็เริ่มเข้ามาในไทยแล้ว ส่งผลให้เศรษฐกิจไทยมีความเชื่อมั่นมากขึ้น" นายสันติ กล่าว
นายสันติ กล่าวว่า หลังจากการระบาดของโควิด-19 ดีขึ้น การฟื้นตัวของเศรษฐกิจจะเร็วกว่าหลายประเทศ ซึ่งทีมเศรษฐกิจของรัฐบาลได้วางแผนไว้ล่วงหน้าไว้แล้ว
สำหรับปัญหาเรื่องการปล่อยกู้จาก พ.ร.ก. ซอฟท์โลน ของธนาคารแห่งประเทศไทย (ธปท.) อยู่ระหว่างการแก้ไขกฎหมาย โดยการออก พ.ร.ก. แก้ พ.ร.ก. ปลดล็อกปัญหาต่างๆ ทั้งหมด ซึ่งยอมรับว่าการดำเนินการอาจไม่ทันใจผู้ประกอบการที่รออยู่ ในภาวะเช่นนี้มันไม่มีอะไรทันใจใครได้ไปหมด
"เรื่องของนักธุรกิจนักลงทุน ทีมเศรษฐกิจรัฐบาลเข้าใจดี แต่การอัดฉีดมาตรการหลายรูปแบบลงไป ต้องดูเวลาการระบาดของโควิดด้วย ทีมเศรษฐกิจทุกคนทำงานแข็งแกร่งอยู่แล้ว แต่มันก็อาจทำให้นักลงทุนอึดอัดกันบ้าง ในภาวะเช่นนี้ให้อัดฉีดลงไปให้ผู้ประกอบการเป็นจำนวนมาก แต่กำลังซื้อยังไม่มี การอัดฉีดก็ไม่ได้ผล ช่วงนี้เป็นช่วงประคองเศรษฐกิจ ตอนนี้เศรษฐกิจไทยเป็นไข้อยู่ จะให้กินยาบำรุงกำลังเท่าไร ก็ช่วยไม่ได้" นายสันติ กล่าว
นายสันติ กล่าวว่า ข่าวว่าที่ผมจะขึ้นเป็น รมว.คลัง นั้นเป็นข่าวลือไม่เป็นความจริง อยู่อย่างนี้ดีที่สุดแล้ว และอยู่ตรงไหนก็ทำงานได้ และ รมว.การคลัง คนปัจจุบันก็ดีทำงานแข็งขัน มีประสิทธิภาพ มีความรู้ความสามารถ เห็นภาพรวมเศรษฐกิจของประเทศ และผมทำงานสนับสนุนการงานของ รมว.คลัง เต็มที่ ส่วนจะได้เป็น รมว.กระทรวงอื่นยังไม่ทราบแล้วแต่ท่านนายกรัฐมนตรีเป็นผู้ตัดสินใจ